Document ID: 32007D0020

KOMISSION PÄÄTÖS,
tehty 22 päivänä joulukuuta 2006,
yhteisön rahoitustuen myöntämisestä epidemiologisen selvityksen ja bluetongue-taudin seurantatoimien täytäntöönpanoon kyseisen taudin torjumiseksi Belgiassa, Saksassa, Ranskassa, Luxemburgissa ja Alankomaissa vuosina 2006 ja 2007 toteutettujen hätätoimenpiteiden yhteydessä
(tiedoksiannettu numerolla K(2006) 6968)
(Ainoastaan hollannin-, ranskan- ja saksankieliset tekstit ovat todistusvoimaisia)
(2007/20/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 3 artiklan 2 a kohdan,
sekä katsoo seuraavaa:
(1)
Elokuun kolmannella ja neljännellä viikolla 2006 bluetongue-tautitapauksia ilmeni Alankomaissa, Belgiassa, Saksassa ja Ranskassa alueilla, joilla tautia ei aiemmin ollut esiintynyt. Taudin puhkeaminen saattaa aiheuttaa vakavan vaaran yhteisön karjalle.
(2)
Komissio on pyrkinyt eri päätöksillään määrittelemään suoja- ja valvontavyöhykkeet ja asettamaan ehdot, jotka näiltä vyöhykkeiltä siirrettävien eläinten on täytettävä; näillä päätöksillä muutetaan lampaan bluetongue-tautiin liittyvistä suoja- ja valvontavyöhykkeistä sekä näiltä vyöhykkeiltä ja niiden kautta tapahtuviin siirtoihin sovellettavista edellytyksistä tehtyä päätöstä 2005/393/EY (2). Kyseistä päätöstä on viimeksi muutettu komission päätöksellä 2006/761/EY (3) johdanto-osan 1 kappaleessa tarkoitettujen uusien tautitapausten huomioon ottamiseksi.
(3)
Jotta taudin leviäminen voitaisiin estää mahdollisimman varhaisessa vaiheessa, yhteisön olisi päätöksessä 90/424/ETY säädetyin edellytyksin osallistuttava niiden tukikelpoisten kustannusten rahoittamiseen, joita Alankomaille, Belgialle, Saksalle ja Ranskalle on aiheutunut taudin torjumiseksi toteutetuista hätätoimenpiteistä.
(4)
On aiheellista toteuttaa pikaisesti yhtenäiset bluetongue-taudin valvontatoimet Alankomaissa, Belgiassa, Saksassa ja Ranskassa.
(5)
Belgia, Saksa, Ranska, Luxemburg ja Alankomaat toteuttivat tiiviissä yhteistyössä kiireellisesti yhdenmukaiset ja tehostetut valvontatoimenpiteet epidemian torjumiseksi; näihin sisältyivät epidemiologiset selvitykset ja taudin seurantatoimet, mukaan luettuina sekä serologisen ja virologisen valvonnan että entomologisen valvonnan laboratoriotestit.
(6)
Asianomaisten jäsenvaltioiden (Belgia, Saksa, Ranska, Luxemburg ja Alankomaat) viranomaiset ovat esittäneet todisteita tiivistetystä yhteistyöstä toteuttaessaan bluetongue-taudin valvontatoimia taudin leviämisen estämiseksi.
(7)
Yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (4) nojalla yhteisön sääntöjen mukaisesti toteutettavat eläinlääkintäalaa koskevat hätätoimenpiteet rahoitetaan Euroopan maatalouden tukirahastosta. Varainhoidon valvonnan osalta sovelletaan mainitun asetuksen 9, 36 ja 37 artiklaa.
(8)
Yhteisön rahoitustuen maksaminen edellyttää, että suunnitellut toimet on toteutettu tosiasiallisesti ja että viranomaiset antavat kaikki tarvittavat tiedot asetetussa määräajassa.
(9)
Vuoden 2006 marraskuun ensimmäisellä viikolla Belgia, Saksa, Ranska, Luxemburg ja Alankomaat toimittivat alustavan arvion kustannuksista, jotka olivat aiheutuneet epidemiologisen selvityksen ja bluetongue-taudin seurantatoimien täytäntöönpanosta kyseisen taudin torjumiseksi toteutettujen hätätoimenpiteiden yhteydessä. Epidemiologisten seurantatoimien kustannusten arvioidaan olevan 12 533 634 euroa.
(10)
Ennen paikalla tehtäviä komission tarkastuksia on syytä vahvistaa yhteisön rahoitustuen ensimmäinen maksuerä. Ensimmäisen maksuerän olisi oltava 50 prosenttia yhteisön rahoitustuesta laskettuna epidemiologisten seurantatoimien arvioitujen tukikelpoisten kustannusten perusteella. On myös tarpeen vahvistaa enimmäismäärät tietyistä seurantatoimien yhteydessä käytetyistä testeistä aiheutuneiden kustannusten korvaamiselle.
(11)
Belgian, Saksan, Ranskan, Luxemburgin ja Alankomaiden viranomaiset ovat täyttäneet kaikki tekniset ja hallinnolliset velvollisuutensa päätöksen 90/424/ETY 3 artiklassa säädettyjen toimenpiteiden osalta.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisön rahoitustuen myöntäminen Belgialle, Saksalle, Ranskalle, Luxemburgille ja Alankomaille
1. Belgia, Saksa, Ranska, Luxemburg ja Alankomaat saavat yhteisön rahoitustukea 50 prosenttia kustannuksista, jotka ovat aiheutuneet serologisesta ja virologisesta laboratoriotestauksesta, entomologisesta seurannasta sekä pyyntivälineiden hankinnasta bluetongue-tautia vastaan toteutettujen hätätoimenpiteiden yhteydessä vuosina 2006 ja 2007.
2. Belgialle, Saksalle, Ranskalle, Luxemburgille ja Alankomaille korvattavat 1 kohdassa tarkoitetusta serologisen valvonnan Elisa-testistä syntyvät kustannukset eivät saa ylittää 2,5 euroa testiä kohti.
3. Yhteisön rahoitustuki ei kata arvonlisäveroa.
2 artikla
Rahoitustuen maksaminen
Osana 1 artiklassa tarkoitettua yhteisön rahoitustukea maksetaan päätöksen 90/424/ETY 9 artiklan 1 kohdan mukaisten, paikalla tehtyjen tarkastusten tulosten perusteella ensimmäinen erä seuraavasti:
a)
Belgia: 300 000 euroa
b)
Saksa: 2 200 000 euroa
c)
Ranska: 100 000 euroa
d)
Luxemburg: 25 000 euroa
e)
Alankomaat: 165 000 euroa.
Maksaminen perustuu Belgialta, Saksalta, Ranskalta, Luxemburgilta ja Alankomailta saataviin todistusasiakirjoihin, joista ilmenevät 1 artiklan 1 kohdassa tarkoitetut serologisen, virologisen ja entomologisen valvonnan laboratoriotestit ja pyyntivälineiden hankinta.
3 artikla
Maksuehdot ja liiteasiakirjat
1. Edellä 1 artiklassa tarkoitettu yhteisön rahoitustuki maksetaan seuraavien asiakirjojen perusteella:
a)
valvontatoimien teknisestä toteuttamisesta toimitetaan tekninen välikertomus, josta ilmenevät 15 päivän elokuuta 2006 ja 31 päivän maaliskuuta 2007 välisenä aikana saadut tulokset,
b)
kunkin jäsenvaltion 15 päivän elokuuta 2006 ja 31 päivän maaliskuuta 2007 välisenä aikana maksamista kustannuksista toimitetaan rahoitusta koskeva välikertomus liitteen mukaisena tiedostona,
c)
valvontatoimien teknisestä toteuttamisesta toimitetaan tekninen loppukertomus, josta ilmenevät 15 päivän elokuuta 2006 ja 31 päivän joulukuuta 2007 välisenä aikana saadut tulokset,
d)
kunkin jäsenvaltion 15 päivän elokuuta 2006 ja 31 päivän joulukuuta 2007 välisenä aikana maksamista kustannuksista toimitetaan rahoitusta koskeva loppukertomus liitteen mukaisena tiedostona,
e)
päätöksen 90/424/ETY 9 artiklan 1 kohdan mukaisesti paikalla tehtyjen tarkastusten tulokset.
Edellä a-b alakohdassa tarkoitetut asiakirjat on annettava käyttöön e alakohdassa tarkoitettuja paikalla tehtäviä komission tarkastuksia varten.
2. Edellä 1 kohdan a ja b alakohdassa tarkoitetut teknistä toteutusta ja rahoitusta koskevat välikertomukset on toimitettava viimeistään 31 päivänä toukokuuta 2007. Ellei määräaikaa noudateta, yhteisön rahoitustukea vähennetään 25 prosenttia jokaista myöhästymiskuukautta kohti.
3. Edellä 1 kohdan c ja d alakohdassa tarkoitetut teknistä toteutusta ja rahoitusta koskevat loppukertomukset on toimitettava viimeistään 31 päivänä toukokuuta 2008. Ellei määräaikaa noudateta, yhteisön rahoitustukea vähennetään 25 prosenttia jokaista myöhästymiskuukautta kohti.
4 artikla
Osoitus
Tämä päätös on osoitettu Belgian kuningaskunnalle, Saksan liittotasavallalle, Ranskan tasavallalle, Luxemburgin suurherttuakunnalle ja Alankomaiden kuningaskunnalle.
Tehty Brysselissä 22 päivänä joulukuuta 2006.

Labels: 0
18
5
6